UK जाने के लिए फ्लाइट लेने पहुंची थी किरणदीप; इमिग्रेशन अधिकारी पूछताछ कर रहे
Waris Punjab De Chief and Amritpal Singh Wife Kirandeep Kaur Stopped at Delhi International Airport वारिस पंजाब दे के अमृतपाल सिंह की पत्नी को किरणदीप कौर को इमिग्रेशन अधिकारियों ने दिल्ली इंटरनेशनल एयरपोर्ट पर रोक लिया है।
वारिस पंजाब दे चीफ अमृतपाल सिंह की पत्नी किरणदीप कौर को दिल्ली इंटरनेशनल एयरपोर्ट पर इमिग्रेशन अधिकारियों ने रोक लिया है। किरणदीप कौर UK जाने के लिए फ्लाइट लेने पहुंची थी। टीम उससे पूछताछ कर रही है। इससे पहले किरणदीप को अमृतसर एयरपोर्ट पर भी रोका गया था। 3 घंटे की पूछताछ के बाद उन्हें घर भेज दिया गया था।
10 फरवरी को हुई थी शादी, कहा था- अमृतपाल को छोड़कर नहीं जाऊंगी
अमृतपाल ने दुबई से पंजाब लौटकर इसी साल 10 फरवरी को पैतृक गांव जल्लूपुर खेड़ा में किरणदीप कौर से शादी की थी। यह समारोह पूरी तरह गुप्त रखा गया। किरणदीप कौर ब्रिटेन की सिटीजन है। वह मूलरूप से जालंधर के कुलारां गांव की है। कुछ समय पहले उसका परिवार इंग्लैंड में बस गया था।
अमृतपाल के फरार होने के बाद किरणदीप कौर ने एक मैगजीन को दिए इंटरव्यू में कहा था- अमृतपाल को छोड़कर नहीं जाऊंगी। अमृतपाल सिर्फ धर्मप्रचार कर रहे थे। उन्होंने कुछ गलत नहीं किया, वह बेकसूर हैं। अमृतपाल ने हमेशा युवाओं को नशों से दूर रहने के लिए प्रेरित किया है। आज उन्हें गलत आरोपों में फंसाया जा रहा है।
समर्थक को छुड़ाने के लिए थाने पर हमला कराया था
अमृतपाल पर NSA के तहत केस दर्ज है और वह फिलहाल डिब्रूगढ़ जेल में बंद है। उसने 23 फरवरी को अपने एक समर्थक की रिहाई के लिए पंजाब के अमृतसर जिले में अजनाला पुलिस थाने पर हमला किया था। उसके बाद से वह पुलिस के रडार पर आ गया था। 18 मार्च को पुलिस ने उसकी गिरफ्तारी के लिए घेराबंदी की, लेकिन वह फरार हो गया था।
करीब 36 दिन बाद 23 अप्रैल को पुलिस को रोडे गांव के गुरुद्वारे में अमृतपाल की मौजूदगी की सूचना मिली। अमृतसर रूरल के SSP सतिंदर सिंह और पंजाब पुलिस इंटेलिजेंस के IG सुबह ही वहां पहुंच गए। सादी वर्दी में पहुंची पुलिस टीम ने अमृतपाल को गिरफ्तार कर लिया था।
20 अप्रैल को अमृतसर एयरपोर्ट पर रोका था
इससे पहले अमृतपाल की NRI पत्नी किरणदीप कौर को 20 अप्रैल को ही अमृतसर एयरपोर्ट पर इमिग्रेशन अधिकारियों ने रोक लिया था। वह लंदन जा रही थी। अमृतसर के गुरु रामदास इंटरनेशनल एयरपोर्ट पर किरणदीप कौर से 3 घंटे तक पूछताछ चली। इसके बाद किरणदीप कौर को वापस जल्लूपुर खेड़ा गांव भेज दिया गया था जो अमृतपाल का पैतृक गांव है।